
Proiect

PARLAMENTUL REPUBLICII MOLDOVA

LEGE
cu privire la Sistemul informaţional automatizat de evidenţă 
a contravenţiilor, a cauzelor contravenţionale şi a persoanelor 
care au săvârșit contravenţii

Parlamentul adoptă prezenta lege organică.

Capitolul I
DISPOZIŢII GENERALE

Articolul 1. Obiectul de reglementare
Prezenta lege stabilește principalele reguli și condiții de creare și funcționare a Sistemului informațional automatizat de evidență a contravențiilor, a cauzelor contravenționale și a persoanelor care au săvârșit contravenții, precum și drepturile și obligațiile participanților la acesta. 

Articolul 2. Noțiuni de bază
În sensul prezentei legi, noțiunile utilizate semnifică:
Sistem informațional automatizat de evidență a contravențiilor, a cauzelor contravenționale și a persoanelor care au săvârșit contravenții  (în continuare – Sistem) – totalitatea resurselor și tehnologiilor informaționale, mijloacelor tehnice de program, metodologiilor aflate în interconexiune și destinate păstrării, prelucrării și utilizării informațiilor cu caracter contravențional în cadrul Sistemului, precum și evidenței unice a contravențiilor;
înregistrare – înscrierea informației în Sistem, cu atribuirea numărului de ordine fiecărei informații;
persoana responsabilă de evidența contravențiilor – funcționarul entității participante la Sistem, căruia prin ordinul conducătorului sau prin alt act corespunzător i-au fost delegate atribuțiile ce țin de implementarea, în limitele competenței, a prevederilor prezentei legi, sau, în cazul aplicabil, agentul constatator, care a început procesul contravențional sau a întocmit procesul-verbal cu privire la contravenție;
informație cu caracter contravențional – informație despre contravențiile înregistrate, cauzele contravenționale, persoanele în privința cărora a fost pornit procesul contravențional și persoanele care au săvârșit contravenții, despre alte categorii de persoane luate la evidența centralizată în conformitate cu prezenta lege şi Regulamentul cu privire la evidența unică a contravențiilor, a cauzelor contravenționale și a persoanelor care au săvârșit contravenții, informații despre măsurile procesuale de constrângere aplicate, sancțiunile aplicate și situația executării acestora;
acte de evidență – actele formalizate și tipizate, cu sau fără numerotație unică atribuită, prin intermediul cărora se efectuează constatarea contravenției și/sau soluționarea cauzei contravenționale cu/sau fără aplicarea sancțiunii contravenționale, precum și registrele de evidență documentate și alte acte ținute exclusiv pe suport de hârtie, aprobate prin Regulamentul cu privire la evidența unică a contravențiilor, a cauzelor contravenționale și a persoanelor care au săvârșit contravenții;
rapoartele statistice – actele generate de Sistem, care conțin informația generalizată privind situația contravențională, contravențiile înregistrate, rezultatele examinării cauzelor contravenționale, precum și executarea sancțiunilor aplicate, pasibile spre setare și detaliere, în măsura necesității participanților;
resursă informațională – totalitatea de informații conținute în Sistem, organizată în conformitate cu prevederile legislației precum și Cerințelor față de asigurarea securității datelor cu caracter personal la prelucrarea acestora în cadrul sistemelor informaționale de date cu caracter personal, aprobate de Guvern;
protecția și securitatea informației (datelor) – activitate orientată spre asigurarea securității și non-repudierii informațiilor (datelor), precum și protecția tehnică, de program și fizică a informației (datelor) de pericole interne și externe, menite să asigure nivelul dorit al integrității, exclusivității, accesibilității și eficienței protecției informației (datelor) împotriva pierderii, denaturării, deteriorării și utilizării neautorizate;
non-repudierea informațiilor – imposibilitatea participanților la schimbul de informații în cadrul Sistemului să nege trimiterea, recepționarea, certificarea sau prelucrarea în oricare mod a informației, ulterior înregistrării acestora;
procesul-verbal cu privire la contravenție – actul prin care se individualizează fapta ilicită și se identifică făptuitorul, cuprinzând și procesul-verbal de control.

Articolul 3. Introducerea și actualizarea informației în Sistem
Introducerea și actualizarea informației în Sistem se efectuează de către fiecare participant la Sistem în conformitate cu termenele și procedura stabilită în Regulamentul cu privire la evidența unică a contravențiilor, a cauzelor contravenționale și a persoanelor care au săvârșit contravenții.

Articolul 4. Asigurarea protecției și securității informației
(1) Asigurarea protecției, securității și integrității informației conținute în Sistem, precum și a accesului nemijlocit la această informație, în special principiile statuate în legislația privind protecția datelor cu caracter personal, fiind asigurată implementarea și respectarea Cerințelor față de asigurarea securității datelor cu caracter personal la prelucrarea acestora în cadrul sistemelor informaționale de date cu caracter personal, aprobate de Guvern, se efectuează de către fiecare participant la Sistem de sine stătător, în conformitate cu legislația.
(2) Participanții la Sistem protejează prin măsuri tehnico-organizatorice adecvate datele acumulate, echipamentele tehnice și produsele de program utilizate pentru administrarea acestora, asigurând confidențialitatea și securitatea datelor conținute în Sistem împotriva riscurilor de pierdere, distrugere, modificare, blocare, copiere, răspândirii precum și împotriva folosirii neautorizate sau divulgării lor.
(3) În cadrul operațiunilor de prelucrare a datelor cu caracter personal, efectuate în cadrul prezentului Sistem, se asigură respectarea drepturilor persoanelor fizice de acces la datele lor cu caracter personal, de intervenție asupra acestor date, de opoziție față de prelucrarea acestor date și de acces la justiție, conform prevederilor legislației ce ține de protecția datelor cu caracter personal.

Articolul 5. Finanțarea Sistemului
Finanțarea creării, implementării, funcționării și dezvoltării Sistemului se efectuează din contul și în limitele mijloacelor aprobate în bugetul public național și din alte surse neinterzise de lege.

Capitolul II
PRINCIPIILE ȘI FUNCȚIILE SISTEMULUI

Articolul 6. Principiile funcționării Sistemului
Sistemul funcționează în baza următoarelor principii:
a) evidența unică și înregistrarea centralizată a contravențiilor, a cauzelor contravenționale și a persoanelor care au săvârșit contravenții;  
b) utilizarea actelor de evidență;
c) temeinicia, plenitudinea, veridicitatea și oportunitatea prezentării informației;
d) accesul sancționat și limitat la informație;
e) protecția și securitatea informației, inclusiv a datelor cu caracter personal;
f) controlul asupra utilizării informației;
g) asigurarea calității informației.

Articolul 7. Funcțiile Sistemului
Sistemul are următoarele funcții:
1) colectarea, înregistrarea, prelucrarea, păstrarea și actualizarea informației cu caracter contravențional, precum și arhivarea acțiunilor utilizatorilor la Sistem;
2) asigură la nivel de stat evidența unică centralizată:
a) a contravențiilor și a persoanelor care le-au săvârșit, precum și a hotărârilor și deciziilor adoptate;
b) a cauzelor contravenționale;
c) a informațiilor cu caracter contravențional;
3) asigură cu informație operativă și statistică organele și autoritățile de stat;
4) asigură schimbul de informație cu caracter contravențional dintre agenții constatatori și alte autorități publice, în limita competenței, precum și cu organele similare din alte țări, cu care au fost încheiate acorduri respective;
5) supraveghează respectarea disciplinei de înregistrare și evidență a contravențiilor și a persoanelor care le-au săvârșit, a altei informații cu caracter contravențional, precum și furnizează informație pentru elaborarea și realizarea măsurilor de reacționare oportună la tendințele și manifestările negative;
6) asigură suportul organizatoric pentru activitatea agenților costatatori care exercită nemijlocit funcțiile de evidență a informației cu caracter contravențional;
7) asigură funcționarea complexului tehnic de program și a rețelelor informaționale utilizate în cadrul Sistemului.

Capitolul III
SUBIECȚII RAPORTURILOR JURIDICE AI SISTEMULUI

Articolul 8. Subiecții raporturilor juridice ai Sistemului
Subiecți ai raporturilor juridice în domeniul Sistemului sunt:
a) proprietarul;
b) posesorul;
c) deținătorul;
d) participanții la Sistem.

Articolul 9. Proprietarul Sistemului
Proprietarul Sistemului informațional automatizat de evidență a contravențiilor, a cauzelor contravenționale și a persoanelor care au săvârșit contravenții este statul, care își realizează dreptul de proprietate, de gestionare și de utilizare a datelor din Sistem.

Articolul 10. Posesorul Sistemului
Posesorul Sistemului este Ministerul Afacerilor Interne. 

Articolul 11. Deținătorul Sistemului
(1) Deținătorul Sistemului este subdiviziunea specializată a Ministerului Afacerilor Interne, căreia posesorul i-a delegat atribuțiile de administrare și ținere a acestuia. 
(2) Deținătorul are următoarele drepturi:
a) să supravegheze respectarea cerințelor de securitate informațională de către participanți, prin fixarea cazurilor și tentativelor de încălcare a acestora, precum și să întreprindă măsurile necesare pentru prevenirea și lichidarea consecințelor;
b) să solicite de la registratori informațiile necesare pentru completarea datelor stocate în Sistem;
c) să inițieze procedura de suspendare a drepturilor de acces la datele incluse în Sistem în cazurile de nerespectare a regulilor, standardelor și normelor general acceptate în domeniul securității informaționale; 
d) să stabilească cerințe față de mijloacele tehnice, canalele comunicațiilor electronice și software la locurile automatizate de muncă ale participanților;
e) să perfecționeze și să eficientizeze funcționarea Sistemului.
(3) Deținătorul Sistemului are următoarele obligații:
a) să asigure condițiile organizatorice și financiare pentru funcționarea Sistemului;
b) să propună instituirea sarcinilor funcționale noi ale Sistemului;
c) să propună modificarea listei obiectelor informaționale supuse înregistrării în Sistem și conținutul acestora;
d) să monitorizeze procesul de înregistrare și prelucrare a datelor în cadrul Sistemului;
e) să gestioneze activitatea de exploatare și ținere a conținutului informațional al Sistemului, precum și să asigure calitatea, coerența și plenitudinea acestora;
f) să asigure securitatea și protecția datelor din Sistem prin intermediul structurilor de stat specializate;
g) să autorizeze, suspende și revoce dreptul de acces în Sistem;
h) să stabilească măsurile tehnice și organizatorice de protecție și securitate a Sistemului;
i) să monitorizeze și, după caz, să ajusteze cerințele de securitate și conformitate a Sistemului la domeniul protecției datelor cu caracter personal;
j) să asigure familiarizarea participanților la Sistem cu funcționalitățile acestuia și să acorde asistența metodologică necesară. 

Articolul 12. Participanții la Sistem
Participanții Sistemului sunt autorităţile competente să constate contravenții, să examineze și să soluționeze cauzele contravenţionale. 

Articolul 13. Drepturile și obligațiile participanților la Sistem
(1) Participanții la Sistem au următoarele drepturi:
a) să inițieze propuneri cu privire la modificarea cadrului normativ care reglementează funcționarea Sistemului;
b) să utilizeze informația din Sistem în conformitate cu scopurile prevăzute de prezenta lege și alte acte normative de specialitate, precum și datele statistice;
c) să înainteze propuneri privind perfecționarea și eficientizarea funcționării Sistemului.
(2) Participanții la Sistem au următoarele obligații:
a) să introducă informația în Sistem în conformitate cu normele stabilite de prezenta lege și actele normative de specialitate;
b) să asigure corectitudinea și autenticitatea datelor introduse în Sistem și actualizarea acestora;
c) să asigure și să efectueze, în limita competenței, controlul sistemului de securitate la nivel organizatoric;
d) să fixeze cazurile și tentativele de încălcare a sistemului de securitate, cu întreprinderea măsurilor ce se impun pentru prevenirea și lichidarea consecințelor, inclusiv înștiințarea deținătorului Sistemului; 
e) să asigure, să organizeze și să amenajeze locuri de muncă pentru persoanele responsabile de evidența contravențiilor;
f) să efectueze deservirea tehnică a componentelor, să înlăture defecțiunile tehnice la locurile de muncă automatizate conectate la Sistem;
g) să utilizeze informația obținută din Sistem doar în scopurile stabilite de cadrul normativ. 

Capitolul IV
EVIDENȚA PROCESELOR-VERBALE CU PRIVIRE LA CONTRAVENȚII ȘI A CAUZELOR CONTRAVENȚIONALE. CAZURILE COMPLETĂRII ACTELOR DE EVIDENȚĂ

Articolul 14. Evidența proceselor-verbale cu privire la contravenții
(1) Procesele-verbale cu privire la contravenții, întocmite conform prevederilor Codului contravențional al Republicii Moldova nr. 218/2008, sunt introduse în Sistem în termen de 24 de ore de la momentul încheierii.
(2) Modalitatea introducerii în Sistem a proceselor-verbale cu privire la contravenții se stabilește prin Regulamentul cu privire la evidența unică a contravențiilor, a cauzelor contravenționale și a persoanelor care au săvârșit contravenții. 

Articolul 15. Evidența cauzelor contravenționale
(1) Evidența cauzelor contravenționale presupune introducerea în Sistem a actelor de evidență întocmite la începerea procesului contravențional, a actelor întocmite în procesul examinării cauzei, deciziile luate și hotărârile adoptate în cauza respectivă. 
(2) Modalitatea luării la evidență în Sistem a cauzelor contravenționale se stabilește prin Regulamentul cu privire la evidența unică a contravențiilor, a cauzelor contravenționale și a persoanelor care au săvârșit contravenții.

Articolul 16. Actele de evidență 
(1) Pentru evidența unică a contravențiilor și a cauzelor contravenționale se folosesc următoarele acte de evidență:
1) raportul privind înregistrarea contravenției; 
2) procesul-verbal cu privire la contravenție;
3) decizia privind examinarea contravenției în temeiul constatării personale a agentului constatator;
4) decizia asupra cauzei contravenționale; 
5) solicitarea privind depunerea declarației cu privire la identitatea conducătorului vehiculului în momentul săvârșirii contravenției; 
6) declarația persoanei fizice sau juridice – proprietar sau posesor al vehiculului, cu privire la identitatea persoanei căreia i-a încredințat conducerea acestuia;
7) ordonanța motivată a procurorului privind pornirea procesului cu privire la contravenție, în legătură cu refuzul începerii urmăririi penale, încetării urmăririi penale din cauză că fapta constituie o contravenție;
8) hotărârea judecătorească contravențională;
9) hotărârea instanței de judecată emisă în contextul examinării contestației împotriva deciziei agentului constatator;
10) decizia instanței de recurs;
11) procesul-verbal cu privire la ridicarea obiectelor și documentelor;
12) procesul-verbal de ridicare a plăcilor cu numărul de înmatriculare;
13) chitanța de încasare a amenzii la locul constatării contravenției; 
14) bonul de plată al amenzii (sau informația furnizată privind achitarea amenzii contravenționale).
15) registrul de evidență a cauzelor contravenţionale şi a persoanelor care le-au săvârşit.
(2) Numerotația specială pentru actele de evidență prevăzute la pct. 1-6, 11-13 al alin. (1) este eliberată exclusiv de către deținătorul Sistemului.

Articolul 17. Cazurile completării actelor de evidență
(1) Raportul privind înregistrarea contravenției se completează în următoarele cazuri:
a) sesizării agentului constatator privind săvârșirea contravenției;
b) autosesizării agentului constatator privind săvârșirea contravenției;
c) primirii pentru soluționarea cauzei contravenționale de un alt organ, conform competenței.
(2) Actele de evidență se completează/ se emit în perioada derulării cauzei contravenționale.
(3) Rectificarea sau actualizarea datelor Sistemului cu date noi privind derularea cauzei contravenționale se efectuează exclusiv în baza actelor de evidență. 

Capitolul V
EVIDENȚA PERSOANELOR ÎN SISTEM

Articolul 18. Categoriile de persoane luate la evidență
Sunt luate la evidență centralizată următoarele categorii de persoane:
1) cetățenii Republicii Moldova:
a) în privința cărora a fost pornit un proces contravențional, în conformitate cu Codul contravențional al Republicii Moldova nr. 218/2008;
b) sancționați contravențional pe teritoriul Republicii;
c) pentru care a fost înlăturată răspunderea contravențională, în conformitate cu Codul contravențional al Republicii Moldova nr. 218/2008;
d) care au săvârșit fapte în prezența cauzelor care înlătură caracterul contravențional;
e) anunțați în căutare de organele de executare a sancțiunii contravenționale sau de alte organe abilitate;
2) străinii şi apatrizii:
a) în privința cărora a fost pornit un proces contravențional, potrivit legislației Republicii Moldova; 
b) sancționați contravențional pentru contravenții săvârșite pe teritoriul Republicii Moldova;
c) reținuți pe teritoriul Republicii Moldova pentru a fi expulzați;
3) persoanele juridice:
a) în privința cărora a fost pornit un proces contravențional, în conformitate cu Codul contravențional al Republicii Moldova nr. 218/2008;
b) sancționate contravențional pe teritoriul Republicii Moldova;
c) pentru care a fost înlăturată răspunderea contravențională, în conformitate cu Codul contravențional al Republicii Moldova nr. 218/2008;
d) care au săvârșit fapte în prezența cauzelor care înlătură caracterul contravențional;
4) persoanele cu funcție de răspundere:
a) în privința cărora a fost pornit un proces contravențional, în conformitate cu Codul contravențional al Republicii Moldova nr. 218/2008;
b) sancționați contravențional pe teritoriul Republicii Moldova;
c) pentru care a fost înlăturată răspunderea contravențională, în conformitate cu Codul contravențional al Republicii Moldova nr. 218/2008;
d) care au săvârșit fapte în prezența cauzelor care înlătură caracterul contravențional;
e) anunțați în căutare de organele de executare a sancțiunii contravenționale sau de alte organe abilitate. 

Articolul 19. Modalitatea introducerii în Sistem a datelor cu caracter personal ale persoanelor luate la evidență 
(1) Numărul de stat de identificare al persoanei, domiciliul, informația privind actele de identitate eliberate persoanei, datele despre schimbarea numelui, prenumelui sau despre decesul persoanei, precum și alte date cu caracter personal, se introduc în Sistem în baza datelor din Registrul de stat al populației.
(2) Datele despre mijloacele de transport şi actele lor de înregistrare, precum şi informaţia despre posesorii acestor mijloace de transport se introduc în Sistem în baza datelor din Registrul de stat al mijloacelor de transport.
(3) Datele cu caracter personal ale străinilor şi apatrizilor, precum și informația privind actele de identitate se introduc în Sistem în conformitate cu actele de evidență, precum și în conformitate cu informațiile furnizate de către autoritățile statului al cărui cetățean este. 
(4) Datele despre mijloacele de transport înregistrate în alte state, actele lor de înregistrare şi alte date relevante se introduc în Sistem în baza actelor de evidență.

Capitolul VI
ORGANIZAREA ACTIVITĂŢII INFORMATIVE ŞI STATISTICE

Articolul 20. Rapoartele statistice 
Stabilirea conținutului, modului și termenelor de prezentare a rapoartelor statistice generalizate privind starea contravențională în țară se efectuează de către Ministerul Afacerilor Interne în comun cu Biroul Național de Statistică.
,
Articolul 21. Activitatea informativă
(1) Informația conținută în Sistem se eliberează în următoarele cazuri:
a) în scopul examinării cauzelor contravenționale și penale;
b) pentru stabilirea proceselor contravenționale inițiate sau lipsei acestora;
c) pentru stabilirea termenelor sancțiunilor principale și complementare aplicate anterior;
d) pentru eliberarea cazierului contravențional sau altor certificate;
e) în cazul încorporării în Forțele Armate;
f) pentru efectuarea analizelor fenomenului contravențional;
g) pentru punerea în executare silită a sancțiunilor aplicate.
(2) Modul de efectuare a activității informative se stabilește de către Ministerul Afacerilor Interne.

Articolul 22. Dreptul la primirea informației
(1) Dreptul la primirea informației din Sistem se acordă, în limita competenței:
a) participanților la Sistem;
b) organelor de urmărire penală și organelor similare acestora din alte state în temeiul tratatelor internaționale la care Republica Moldova este parte; 
c) subdiviziunilor autorităților și instituțiilor publice de profil în vederea realizării analizei fenomenului contravențional;
d) persoanelor fizice și juridice, cu respectarea prevederilor legislației, inclusiv în domeniul protecției datelor cu caracter personal.
(2) Cererea de solicitare de informații trebuie să fie motivată, să includă scopul și temeiul legal, după caz, să conțină identificatorii materialului/dosarului în examinare.
(3) Persoanele enumerate la alin.1 sunt obligate să utilizeze informația obținută din Sistem doar în scopurile prevăzute de lege.

Capitolul VII
RESPONSABILITATEA ŞI CONTROLUL

Articolul 23. Responsabilități
(1) Conducătorii participanților la Sistem sunt responsabili pentru asigurarea implementării prezentei legi și a actelor normative care reglementează activitatea Sistemului.
(2) Persoana responsabilă de evidența contravențiilor este responsabilă de caracterul complet al înregistrării și al evidenței informației cu caracter contravențional pentru veridicitatea și obiectivitatea evidenței și a rapoartelor statistice, precum și pentru acordarea ajutorului practic, metodic și organizatoric necesar.

Articolul 24. Controlul
Organele sau subdiviziunile abilitate cu funcții de control din cadrul autorităților din care fac parte agenții constatatori, participanți la Sistem, periodic verifică corectitudinea și veridicitatea informației introduse în Sistem de către persoana responsabilă de evidența contravențiilor și prezintă rezultatele conducerii sau, după caz, organelor competente. 

Capitolul VIII
DISPOZIŢII FINALE 

Articolul 25. Dispoziții finale
(1) Prezenta lege intră în vigoare la expirarea a 3 luni de la data publicării în Monitorul Oficial al Republicii Moldova.
(2) Până la intrarea în vigoare a prezentei legi, Guvernul:
a) va prezenta Parlamentului propuneri pentru aducerea legislației în concordanță cu prezenta lege;
b) va elabora și va aproba Conceptul Sistemului informațional automatizat de evidență a contravențiilor, a cauzelor contravenționale și a persoanelor care au săvârșit contravenții și Regulamentul cu privire la evidența unică a contravențiilor, a cauzelor contravenționale și a persoanelor care au săvârșit contravenții;
c) va elabora actele normative necesare executării prezentei legi.

